CELEX: 32018R0596
Language: sl
Date: 2018-04-18 00:00:00
Title: Uredba (EU) 2018/596 Evropskega parlamenta in Sveta z dne 18. aprila 2018 o spremembi Uredbe (EU) št. 1295/2013 o uvedbi programa Ustvarjalna Evropa (2014–2020)

23.4.2018   
            
            
               SL
            
            
               Uradni list Evropske unije
            
            
               L 103/1
            
         UREDBA (EU) 2018/596 EVROPSKEGA PARLAMENTA IN SVETA
   z dne 18. aprila 2018
   o spremembi Uredbe (EU) št. 1295/2013 o uvedbi programa Ustvarjalna Evropa (2014–2020)
   EVROPSKI PARLAMENT IN SVET EVROPSKE UNIJE STA –
   ob upoštevanju Pogodbe o delovanju Evropske unije in zlasti prve alinee člena 167(5) Pogodbe,
   ob upoštevanju predloga Evropske komisije,
   po posredovanju osnutka zakonodajnega akta nacionalnim parlamentom,
   ob upoštevanju mnenja Evropskega ekonomsko-socialnega odbora (1),
   po posvetovanju z Odborom regij,
   v skladu z rednim zakonodajnim postopkom (2),
   ob upoštevanju naslednjega:
   
               (1)
            
            
               Z Uredbo (EU) št. 1295/2013 Evropskega parlamenta in Sveta (3) je bil uveden program Ustvarjalna Evropa (2014–2020) za podporo evropskim kulturnim in ustvarjalnim sektorjem.
            
         
               (2)
            
            
               Mladinski orkester Evropske unije (EUYO) je poseben v tem, da gre za evropski orkester, ki presega kulturne meje, sestavljajo pa ga mladi glasbeniki, ki so bili izbrani na podlagi zahtevnih meril kakovosti po strogo določenem vsakoletnem postopku za avdicije v vsaki državi članici. To je edini orkester v Uniji, ki sprejema kandidate iz vseh držav članic.
            
         
               (3)
            
            
               EUYO vse od svoje ustanovitve prispeva k spodbujanju medkulturnega dialoga ter vzajemnega spoštovanja in razumevanja. EUYO je prevzel vlogo kulturnega ambasadorja Unije s predstavljanjem bogastva in raznolikosti evropskih kultur ter uveljavljajočih se talentov. Prispeva tudi k poznavanju evropske glasbene dediščine, kroženju evropskih del ter mobilnosti mladih evropskih talentov prek nacionalnih in evropskih meja.
            
         
               (4)
            
            
               EUYO zagotavlja redno usposabljanje mladih glasbenikov prek programa umetniške rezidence ter jim ponuja priložnosti za nastopanje, s tem pa jim pomaga krepiti mednarodno kariero ter razvijati njihove spretnosti in znanja pod vodstvom priznanih dirigentov.
            
         
               (5)
            
            
               EUYO bi moral stalno diverzificirati svoje prihodke, tako da bi poleg sredstev Unije aktivno iskal finančno podporo iz drugih virov, s tem pa zagotavljal lastno trajnost in postopno zmanjšal svojo odvisnost od sredstev Unije. V ta namen bi moral pri svojem upravljanju skrbeti za stroškovno učinkovitost.
            
         
               (6)
            
            
               EUYO bi si moral prizadevati za povečanje svoje prepoznavnosti, tudi v tradicionalnih in digitalnih medijih, ter za nastopanje na evropskih dogodkih in v več državah članicah.
            
         
               (7)
            
            
               V sodelovanju s svojimi nacionalnimi pridruženimi partnerji bi EUYO moral povečati ozaveščenost o vsakoletnih avdicijah, da bi se v orkestru vzpostavila bolj uravnotežena zastopanost glasbenikov iz vseh držav članic.
            
         
               (8)
            
            
               Dejavnosti EUYO bi morale biti v skladu s cilji programa Ustvarjalna Evropa, zlasti s ciljem podpirati razvoj občinstva, in s prednostnimi nalogami podprograma Kultura. Zato bi se moral EUYO dejavno vključiti v razvoj občinstva s posebnim poudarkom na mladih.
            
         
               (9)
            
            
               EUYO je bil ustanovljen na podlagi resolucije Evropskega parlamenta z dne 8. marca 1976 (4) in ima zato posebno mesto med orkestri v Evropi.
            
         
               (10)
            
            
               Prispevek EUYO je bil priznan s strani držav članic in institucij Unije, vključno z več zaporednimi predsedniki Komisije in Evropskega parlamenta.
            
         
               (11)
            
            
               Zaradi njegovega posebnega statusa, strateških ciljev in dejavnosti, ki presegajo zgolj interes in korist ene ali več držav članic ter jasno dokazujejo evropsko dodano vrednost, EUYO ustreza opredelitvi kot organ, določen s temeljnim aktom v smislu točke (d) člena 190(1) Delegirane uredbe Komisije (EU) št. 1268/2012 (5), kar mu omogoča zbiranje nepovratnih sredstev brez razpisa za zbiranje predlogov.
            
         
               (12)
            
            
               EUYO bi bilo treba izjemoma odobriti finančna sredstva do konca sedanjega programa Ustvarjalna Evropa, tj. do 31. decembra 2020.
            
         
               (13)
            
            
               EUYO bi zato bilo treba izjemoma vključiti med ukrepe, za katere je zagotovljena podpora tako iz podprograma Kultura kot iz medsektorskega sklopa programa Ustvarjalna Evropa.
            
         
               (14)
            
            
               Za zagotovitev svojega nemotenega delovanja bi EUYO moral imeti možnost pridobiti podporo, takoj ko bo mogoče, zlasti za stroške, nastale v letu 2018 pred začetkom veljavnosti te uredbe. Ta uredba bi se morala zato uporabljati retroaktivno od 1. januarja 2018.
            
         
               (15)
            
            
               Uredbo (EU) št. 1295/2013 bi bilo zato treba ustrezno spremeniti –
            
         SPREJELA NASLEDNJO UREDBO:
   Člen 1
   Uredba (EU) št. 1295/2013 se spremeni:
   
               (1)
            
            
               v členu 13(1) se doda naslednja točka:
               
                           „(f)
                        
                        
                           stroške v zvezi z dejavnostmi Mladinskega orkestra Evropske unije, ki prispevajo k mobilnosti glasbenikov, kroženju evropskih del prek meja in razvoju mednarodne kariere mladih glasbenikov.“;
                        
                     
         
               (2)
            
            
               v členu 15(1) se doda naslednja točka:
               
                           „(g)
                        
                        
                           Mladinski orkester Evropske unije za stroške, ki niso podprti na podlagi točke (f) člena 13(1).“
                        
                     
         Člen 2
   Ta uredba začne veljati dvajseti dan po objavi v Uradnem listu Evropske unije.
   Uporablja se od 1. januarja 2018 do 31. decembra 2020.
   
      Ta uredba je v celoti zavezujoča in se neposredno uporablja v vseh državah članicah.
      V Strasbourgu, 18. aprila 2018
      
         
            Za Evropski parlament
         
         
            Predsednik
         
         A. TAJANI
      
      
         
            Za Svet
         
         
            Predsednica
         
         L. PAVLOVA
      
   
   
      (1)  Mnenje z dne 18. oktobra 2017 (še ni objavljeno v Uradnem listu).
   
      (2)  Stališče Evropskega parlamenta z dne 15. marca 2018 (še ni objavljeno v Uradnem listu) in odločitev Sveta z dne 12. aprila 2018.
   
      (3)  Uredba (EU) št. 1295/2013 Evropskega parlamenta in Sveta z dne 11. decembra 2013 o uvedbi programa Ustvarjalna Evropa (2014–2020) in razveljavitvi sklepov št. 1718/2006/ES, št. 1855/2006/ES in št. 1041/2009/ES (UL L 347, 20.12.2013, str. 221).
   
      (4)  Resolucija Evropskega parlamenta z dne 8. marca 1976 o predlogu resolucije, ki jo je predložila Kellett-Bowmanova o ustanovitvi mladinskega orkestra Evropske skupnosti (UL C 79, 5.4.1976, str. 8).
   
      (5)  Delegirana uredba Komisije (EU) št. 1268/2012 z dne 29. oktobra 2012 o pravilih uporabe Uredbe (EU, Euratom) št. 966/2012 Evropskega parlamenta in Sveta o finančnih pravilih, ki se uporabljajo za splošni proračun Unije (UL L 362, 31.12.2012, str. 1).